A BME Filozófia és Tudománytörténet Tanszéke az Integrált Érvelés Tanulmányok OTKA K-109456 kutatáshoz kapcsolódóan 2016. június 3-án „**Jogi érvelés és érveléselmélet”** címmel konferenciát szervez.

A jogi érvelés természete nemcsak a jogtudomány számára vet fel számos elméleti kérdést, hanem az érveléselmélet számára. Miközben a terület modern klasszikusai a jogi érvelések alapján dolgozták ki modelljeiket, a kortárs érveléselmélet több szempontból még mindig adós a jogi érvelés természetének feltárásával és a megfelelő elemzési keret kidolgozásával. A konferencia célja megtalálni a kapcsolódási pontokat a két tudományterület között. Várjuk a téma iránt érdeklődő kutatók és doktoranduszok jelentkezését az alábbi és az alábbiakhoz kapcsolódó témákban:

* retorikai elemek a jogi érvelésben
* a jogi érvelés sajátosságai
* a jogi érvelés dialektikai modelljei
* a jogrendszer hatása a jogi érvelés természetére
* a jogi érvelés rekonstrukciójának módszertana
* intézményi korlátok és normatív keretrendszerek a jogi érvelésben
* a jogi érvelés értékelésének kérdései
* szövegértelmezés a sajtóperekben (sajtó-helyreigazítási és személyiségi jogi)

A 150-200 szavas absztraktokat a forrai.gabor@filozofia.bme.hu e-mail címre várjuk. A leadási határidő: **2016. április 30.**